Ko Saulo xra nchexraon chujni dithikaon Jesús ixin suen na̱,
mexinxin kjui ngain xi thetuꞌan icha xi daana.
Ko banchieꞌe xa xroon rugetaxin juachaxin rugiruexin ni nchesayeꞌe Jesús ngain nunthe jii Damasco ixin jeꞌe jixraxaon rukjee kain nchrii ko xii dithikaon Jesús ko rutse na̱ ko sarugikao na̱ rukiaxiꞌin na̱ Jerusalén.
Ko are uchiaon jidiji Damasco,
bisiandajinbeꞌo naa xruꞌi xraa xruꞌi tungixinma ngajni.
Kuthejan Saulo betsinga ngataꞌa nunthe ko kuiꞌin naa thee thi ndachro:
—Saulo,
Saulo,
¿unda ruena ko rinao sincheniꞌi chujnina?
Kuthejan Saulo banchiangi ko ndachro:
—¿Kensen Suixin?
Ko thi thee kuiꞌin,
ndachro:
—Jaꞌan Jesús thi jaꞌa rirueꞌe.
Aro jaꞌo rituniꞌa xraa kuxinthaa are xrantue ba kon ninge.
Kuthejan Saulo jixrangaxin juaxraon ndachro:
—¿Nchana,
keꞌe rinao sinthaꞌa?
Ko Jesús ndachro:
—Dingathjen ko sathji rajna Damasco ko nthi̱ꞌa̱ rundathjo na̱ thi sincheꞌe.
Ko ni xii jidikao Saulo atho binthexraon na̱ ixin kuiꞌin na̱ thee thi nichja,
aro xruꞌin kensen bikon na̱.
Kuthejan Saulo bingathjenxin ngataꞌa nunthe,
ko are kunxiree jmakon ichroꞌa bikon.
Mexinxin tseꞌe na̱ raa ko sabikao na̱ ngain rajna Damasco.
Ko nthi̱ꞌa̱ beꞌe nii nchaꞌon ko xra chroꞌa bikon,
ko xruꞌin juine ko xruꞌin biꞌi.
Ko nthi̱ꞌa̱ Damasco beꞌe naa xii biꞌin Ananías ko bagithikaon Ndo Dio.
Ko Jesús kununxiꞌin xii jiꞌi,
ko ndachro:
—¡Ananías!
Ko jeꞌe batheꞌe:
—Nthiꞌi riꞌi,
Nchana.
Kuthejan Jesús ndachro:
—Dingathjen ko sathji ngain thi nthiꞌá diꞌin Nao.
Ko are saso nchianduꞌa Judas,
danchiangi ixin naa xii diꞌin Saulo juixin Tarso ko xi jiꞌi jinichjayee xa Ndo Dio.
Ko xraa jituxinxin xa ixin jidixiꞌin naa xii diꞌin Ananías,
ko jitunchieꞌen ngain ixin tsentaꞌa raa ngataꞌa jaa xa ko unchao rukjan sikon inaa.
Are kuiꞌin Ananías jiꞌi,
ndachro:
—Nchana,
jaꞌan kuian nichja na̱ ixin kain thi jianꞌa ncheꞌe xii jiꞌi ngain ni ubithikaon ngajin Suixin ngain rajna Jerusalén;
ko jai juii xii jiꞌi kunixin juachaxiin xi thetuꞌen kain xi daana ixin rutse xa ko sasikao xa kain ni dithikaon ngajin Suixin.
Aro Jesús ndachro ngain Ananías:
—Thji,
ixin jaꞌan kuinchiaa xii jiꞌi ixin runichja xa ixin jaꞌan ngain chujni jeꞌa judío,
ko ngain ni thetuꞌan icha nunthe ko ngain ni Israel.
Ko jaꞌan tsjagua xa kain thi tangi tsuꞌen xa ixin jaꞌan.
Kuthejan Ananías kjui ngain nchia thi beꞌe Saulo.
Ko are jeꞌe bixiꞌin nchia mee,
kuiin raa ngataꞌa jaa Saulo,
ko ndachro:
—Saulo,
Nchaa ná Jesús,
thi kununxiꞌan ngatja nthiꞌá thi juixin,
kuetunna juiꞌi ixin jaꞌa rukjan sikon ko sayéꞌe Espíritu Santo.
Ko betsingabeꞌo xuli xematauꞌen ngataꞌa jmakon ko kjan bikon ko bingathjen ko bigithe.
Kuthejan juine ko kjan kusuji ko tabithuꞌe kanxion nchaꞌon ngain ni ubithikaon Jesús,
thi ni binthe Damasco.